โอนเงินซับน้ำตาก้อนแรก1.7พันล้าน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — ธ.ก.ส.เตรียมจ่ายชดเชยเกษตรกรที่เสียหายจากอุทกภัยทั้งชาวนา ชาวสวน ชาวไร่ ก่อนสิ้นปี
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ภายในสิ้นปีนี้ ธ.ก.ส.จะสามารถจ่ายเงินชดเชยเกษตรกรที่ได้รับผลกระทบพืชผลเกษตรเสียหายจากปัญหาน้ำท่วมในช่วงที่ผ่านมากลุ่มแรก ในวงเงินประมาณ 1,700 ล้านบาท จากที่ได้รับอนุมัติงบจากสำนักงบประมาณ จำนวน 2,500 ล้านบาท 
โดยกลุ่มเกษตรกรที่ได้รับเงินชดเชยในล็อตแรก จะเป็นเกษตรกรที่ปลูกข้าวส่วนใหญ่ใน จ.อ่างทอง สุโขทัย อุบลราชธานี และขอนแก่น
ทั้งนี้ รัฐบาลประเมินความเสียหายไว้ที่ 1.7 หมื่นล้านบาท ซึ่ง ธ.ก.ส.คาดว่าภายในเดือน มี.ค. 2554 จะสามารถจ่ายเงินชดเชยได้ 80% จากข้อมูลที่กรมป้องกันและบรรเทาสาธารณภัยเสนอมา มีเกษตรกรได้รับผลกระทบ 2.6 ล้านครอบครัว ใน 51 จังหวัด คิดเป็นเกษตรกรปลูกข้าว 6.7 ล้านไร่ พืชอื่นๆ 1.8 ล้านไร่ และปศุสัตว์ 1.4 ล้านตัว
สำหรับขั้นตอนการให้เงินช่วยเหลือเป็นหน้าที่ของกระทรวงเกษตรและสหกรณ์ที่จะต้องสำรวจพื้นที่เสียหาย จากนั้นเป็นการรับรองในระดับหมู่บ้าน และทำเรื่องเบิกจ่ายต่อสำนักงบประมาณ ก่อนที่ธนาคารให้จ่ายเงินช่วยเหลือได้ ซึ่งที่ผ่านมามีการรับรองล็อตแรกแล้วที่ 2,500 ล้านบาท
นายลักษณ์ กล่าวว่า เกณฑ์การช่วยเหลือตามมติคณะรัฐมนตรี (ครม.) ธนาคารจะจ่ายเงินชดเชยให้กับข้าวที่ 2,098 บาท/ไร่ พืชไร่ 2,912 บาท/ไร่ พืชสวนมี 2 เกณฑ์ เสียหายบางส่วนจ่าย 2,454 บาท/ไร่ และเสียหายทั้งหมดจ่าย 4,908 บาท/ไร่โดยธนาคารจะสั่งจ่ายผ่านบัญชีของธนาคารในกรณีที่เป็นลูกค้า ส่วนเกษตรกรที่ไม่ใช่ลูกค้าของธ.ก.ส.ก็ให้มาเปิดบัญชีเพื่อรับเงินช่วยเหลือ